།དབུ་མ་ལ་འཇུག་པའི་རྣམ་པར་བཤད་པ་ངེས་དོན་གནད་ཀྱི་ཊཱི་ཀ་ཞེས་བྱ་བ་བཞུགས་སོ།། དབུ་མ་ལ་འཇུག་པའི་རྣམ་པར་བཤད་པ་ངེས་དོན་གནད་ཀྱི་ཊཱི་ཀ་ཞེས་བྱ་བ། སྨྲ་བ་རྣམས་ཀྱི་གཙུག་རྒྱན་ཐམས་ཅད་མཁྱེན་པའི་ཞབས་ཀྱི་པད་མོར་གཡོ་དང་ཟོལ་མེད་པས་ལན་གཅིག་མིན་པར་ལུས་ངག་རབ་ཏུ་གུས་པས་ཕྱག་འཚལ་ལོ། །ཕུན་ཚོགས་གསེར་གྱི་འཛིན་མར་ཞབས་བརྟན་ཞིང་། །བགྲང་ཡས་ཡོན་ཏན་ཚོགས་ཀྱི་བང་རིམ་ཅན། །འཁོར་ཚོགས་རྒྱ་མཚོའི་དབུས་ན་ལྷམ་མེ་བ། །ཐུབ་དབང་ལྷུན་པོའི་དབང་པོར་རྟག་པར་རྒྱལ། །ལྷག་བསམ་དམ་པའི་ཤེལ་གྱི་གཞི་ལ་བརྩོན་འགྲུས་ལྷའི་བཟོ་བོ་སྟོང་གིས་བསྐྲུན་པའི་ཚོགས་གཉིས་གསེར་གྱི་ཁང་ཆེན་ངོ་མཚར་ཡོན་ཏན་ཚོགས་ཀུན་སྟར་ལ་བརྒྱུས་པའི་དངུལ་དཀར་བ་གམ་རབ་མཐོ་མངོན་པར་ཤེས་པའི་རིན་ཆེན་དྲྭ་མིག་ཅན། །ཕུལ་བྱུང་ཕྲིན་ལས་གདུགས་དཀར་གཡོ་བའི་བསིལ་ཡབ་ལེགས་འབབ་རྣམ་དཀར་གྲགས་པའི་རྒྱལ་མཚན་རྩེར་འཐོན་བྱམས་དང་སྙིང་རྗེའི་རྔ་ཡབ་འཁྲུག་ལྡན་སྲིད་པ་ངལ་གསོའི་བསྟི་གནས་མཆོག་གྱུར་ཆོས་ཀྱི་སྒོ་མོ་བརྒྱད་ཁྲི་བཞི་སྟོང་རབ་ཕྱེ་བའི། །ཡིད་འོང་རྣམ་རྒྱལ་ཁང་རྩེགས་གང་དེ་སྙེངས་བྲལ་སེང་ཆེན་བརྒྱ་ཡིས་བཏེག་པའི་ཤེལ་གྱི་ཁྲི་ལ་ལྷུན་ཅིང་བརྗིད་པར་བསྟི་མཛད་དབྱངས་ཅན་རྒྱུད་མང་ལ་འགྲན་འགྱུར་ཁུགས་སྟོང་གིས་མཚར་དུ་དངར་བའི་ཆོས་ཀྱི་རྔ་དབྱངས་ཟབ་མོ་ལྷུར་བླངས་པས། །རྟག་ཏུ་རློམ་ཞིང་ཁེངས་པའི་གསེར་གྱི་མངལ་ལྡན་དང་ནི་ཕྱི་རོལ་སྡེ་པ་ཡོངས་ཀྱང་འཁྱོག་པོའི་ལམ་དོར་ཁྱོད་ཞབས་བསྟེན་ལ་མངོན་བརྩོན་གྱུར་ན་བྱང་ཆུབ་བར་དུ་ཁྱོད་ལ་སྐྱབས་སུ་མི་འགྲོ་སུ་ཞིང་ཡོད་ཅེས་སྙིང་ནས་སྙན་པར་སྨྲ། །རྙོག་བྲལ་ཡིད་མཚོར་དད་པའི་འདབ་སྟོང་གསེར་གྱི་གེ་སར་འཛུམ་བྱེད་སྨྲ་མཁས་བུང་བ་རོལ་པའི་པད་མ་དང་ནི་ཤེལ་དཀར་ཁུ་བས་ཡང་ཡང་བྲན་པའི་ཟླ་བའི་སྟེང་། །མེ་ཤེལ་ལས་གྲུབ་འབུམ་ཕྲག་འོད་ཟེར་འཁྱིལ་བའི་ཉི་མའི་གདན་ལ་སྒེག་པའི་ཉམས་ལྡན་བཅུ་དྲུག་ལོན་པའི་ལང་ཚོ་ཅན་ཁྱོད་ཐུགས་རྗེའི་འཛུམ་དཀར་ཕྲེང་བ་ཅི་ཡང་སྟོན། །རིན་ཆེན་ཕྲེང་མཛེས་གསེར་གྱི་ཉག་ཐག་ལ་བརྒྱུས་གཡུ་ཡི་ཕྲ་བཀོད་རྩེ་ཕྲན་ལྔ་པས་དབུ་བརྒྱན་སྙན་གོང་ཨུཏྤལ་སྔོན་པོས་མཛེས་བྱས་གསེར་གྱི་རྣ་ཆ་འགྲམ་པར་འཕྱང་། །འབར་ཞིང་འཕྱུག་པའི་རལ་གྲིས་བློ་ངན་དྲྭ་བ་རབ་གཅོད་རྒྱལ་ཡུམ་གླེགས་བམ་སྙིང་པོས་འགྲོ་འདིར་གང་ལ་ཅི་དགའི་ལེགས་བཤད་སྟེར་ཁྱོད་རྟག་པར་སྙིང་ལ་གནས་མཛོད་ཅིག །མཁྱེན་རབ་ཁོར་ཡུག་ཡངས་པའི་རྭ་བར་བརྒྱ་བྱིན་གཞུ་ལྟར་རྣམ་བཀྲའི་ཕྱི་ནང་དངོས་ཀུན་ངོ་བོ་ལེགས་གཟིགས་བློ། །ཨནྡྲ་རྙིལ་ལྟར་དྭངས་ཤིང་འཇིགས་པའི་ཆུ་སྔོན་གྱིས་གང་བགྲང་ཡས་ཐེག་གསུམ་རླབས་ཀྱི་ཕྲེང་བས་ཉེ་བར་མཛེས། །ཕྲིན་ལས་ཆུ་བོ་སྟོང་ཕྲག་ངང་གིས་འབབ་པའི་ངོ་མཚར་མཛད་པ་བརྒྱ་ཕྲག་བརྒྱ་ཡི་འབབ་སྟེགས་དང་ལྡན་པའི། །ཡིད་བཞིན་མཚོ་དེར་རྟག་པར་རོལ་མཛད་རྒྱལ་བ་གཉིས་ཀ་ཀླུ་སྒྲུབ་གང་དེ་ཕྱག་དང་སྲི་ཞུའི་གནས་ཡིན་ནོ། །སངས་རྒྱས་བསྟན་སྐྱོང་བྱེད་པོའི་ཁྱབ་འཇུག་དང་། །ཐུབ་དབང་བསྟན་པའི་ཆུ་གཏེར་གྱིས་བསྐྲུན་པའི། །མཁྱེན་བརྩེའི་ཟླ་བ་གྲགས་པའི་འོད་དཀར་ཅན། །བསྟན་འཛིན་བདེ་འབྱུང་གཙུག་ན་མཛེས་གང་ཁྱོད། །དད་པའི་ཨུཏྤལ་དགོད་པའི་འཛུམ་ཕྲེང་རྩེར། །གུས་པས་བསྟེན་ནོ་ཟླ་བར་གྲགས་པ་ཡི། །ཤིང་རྟའི་སྲོལ་འཛིན་ཉི་མར་གྲགས་ལ་སོགས། །བརྒྱུད་པའི་བཤེས་གཉེན་དེ་ཀུན་བསྔགས་པར་འོས། །ཤཱཀྱའི་བསྟན་པ་ཀུན་གྱི་ལྟ་ན་སྡུག་པའི་གྲོང་གི་ཐིག་ལེར་མི་མཐུན་ཕྱོགས་ལས་རྣམ་རྒྱལ་མཚན་ལྡན་པའི། །ཁང་བརྩེགས་ཡིད་འོང་ལེགས་བཤད་གཡེར་ཁའི་དབྱངས་སྙན་དང་ནི་ཐུགས་སྐྱེད་ཡིད་བཞིན་ནོར་བུའི་རྒྱལ་མཚན་མཐོན་པོ་ཅན། །རྣམ་དཀར་ཕྲིན་ལས་ཚོན་བརྒྱའི་རི་མོ་རྣམ་བཀྲ་ཟབ་ཅིང་རྒྱ་ཆེའི་ཆོས་ཀྱི་སྒོ་གླེགས་སྟོང་ཕྲག་ཕྱེ་གང་དེར། །རིགས་པའི་རྡོ་རྗེས་ལུགས་ངན་ཕམ་བྱེད་རྣམ་དཔྱོད་མིག་སྟོང་ལྡན་ཁྱོད་བློ་བཟང་གསུམ་རྩེན་ཡོངས་ཀྱིས་ཕྱག་བྱའི་འོས། །དེ་ཉིད་གཟིགས་ནས་དེ་དོན་བསྒྲུབ་མཛད་ཅིང་། །ཡོད་དང་མེད་སྨྲའི་མཐའ་གཉིས་དང་བྲལ་བའི། །དཔལ་ལྡན་དབུ་མའི་སྨན་ལྗོངས་ཉམས་དགའ་བར། །བློ་བཟང་རི་དྭགས་དབང་པོ་རྟག་པར་རྒྱལ། །དེ་ལས་འོངས་པའི་ཆོས་ཚུལ་ཆུ་བོ་བརྒྱ། །རྣམ་དཔྱོད་ཁོར་ཡུག་ཡངས་པར་ངལ་གསོ་ནས། །ལུང་དང་རིགས་པའི་ཡིད་བཞིན་མཚོ་ཆེན་ལས། །རྟག་ཏུ་ལེགས་པར་བཤད་པའི་དགའ་སྟོན་བྱ། །འཁོར་བའི་རྩ་བ་དངོས་འཛིན་བློ། །ཉིད་ཡིན་དེ་དྲུངས་འབྱིན་བྱེད་པ། །སྟོང་ཉིད་སྙིང་རྗེའི་སྙིང་པོ་ཅན། །དེ་སྟོན་བྱེད་པ་དབུ་མའི་ལུང་། །དེ་ལ་ཟབ་དང་རྒྱ་ཆེ་བས། །འཇུག་པར་བྱེད་པ་ཟླ་བའི་གཞུང་། །གཞན་གྱིས་གཞན་དུ་བཤད་མཐོང་ནས། །དེ་འགྲེལ་ཇི་བཞིན་འདིར་བཤད་བྱ། །དེ་ལྟར་མཆོད་པར་བརྗོད་ཅིང་རྩོམ་པར་དམ་བཅས་ནས། ཟབ་པ་དང་རྒྱ་ཆེ་བའི་ཚུལ་གཉིས་ཀྱི་སྒོ་ནས་མགོན་པོ་ཀླུ་སྒྲུབ་ཀྱི་དབུ་མའི་གཞུང་ལ་འཇུག་པའི་བསྟན་བཅོས་འདི་འཆད་པ་ལ་གཉིས་ཏེ། བསྒྱུར་བྱ་བསྟན་བཅོས་ཀྱི་རང་བཞིན་དང་། སྒྱུར་བྱེད་ལོ་པཎ་ཀྱི་མཚན་སྨོས་པའོ། །དང་པོ་ལ་མཚན་གྱི་དོན། འགྱུར་གྱི་ཕྱག གཞུང་གི་དོན་ནོ། །དང་པོ་ལ་མཚན་བསྒྱུར་བ་དང་། བཤད་པ་གཉིས། དང་པོ་ནི། རྒྱ་གར་ཏེ་ལེགས་སྦྱར་གྱི་སྐད་དུ། མ་དྷྱ་མ་ཀ་ནི། དབུ་མ། ཨ་ཝ་ཏ་ར་ནི་འཇུག་པ། ནཱ་མ་ནི་ཞེས་བྱ་བའོ། །གཉིས་པ་ལ་འདིར་དབུ་མ་ནི། དབུ་མའི་གཞུང་ལ་བྱ་སྟེ། འགྲེལ་པ་ལས། དབུ་མའི་བསྟན་བཅོས་ལ་འཇུག་པར་བྱ་བའི་ཕྱིར། དབུ་མ་ལ་འཇུག་པའི་བསྟན་བཅོས་རྩོམ་པར་འདོད་ཅེས་གསུངས་པས་སོ། །འཇུག་པ་ནི། དེ་ལ་ཟབ་པ་དང་རྒྱ་ཆེ་བའི་ཚུལ་གཉིས་ཀྱི་སྒོ་ནས་འཇུག་པ་སྟེ། རྣམ་རིག་པས་དབུ་མའི་བསྟན་བཅོས་ཀྱི་དོན་སེམས་ཙམ་དུ་བཀྲལ་བ་བཀག་ནས། ཐལ་འགྱུར་གྱི་སྲོལ་ལ་བརྟེན་ནས་ངོ་བོ་ཉིད་མེད་པར་སྨྲ་བའི་ཚུལ་དུ་བཀྲལ་བའི་ཕྱིར་དང་། རྒྱ་ཆེན་སྤྱོད་པའི་ཕྱོགས་དང་སྦྱར་ནས་བཤད་པའི་ཕྱིར་རོ། །གཉིས་པ་ནི། འཕགས་པ་འཇམ་དཔལ་ཞེས་སོ། །གསུམ་པ་ལ། བཤད་པ་ལ་འཇུག་པའི་བྱ་བ། བཤད་པ་ཉིད་ཉེ་བར་དགོད་པའོ། །དང་པོ་ལ། ཐོག་མར་སྙིང་རྗེ་ཆེན་པོ་ལ་བསྟོད་རིགས་པའི་རྒྱུ་མཚན་དང་། དེ་ལ་ཕྱག་འཚལ་བ་དངོས་སོ། །དང་པོ་ལ། བྱང་སེམས་ཀྱི་རྒྱུའི་གཙོ་བོ་གསུམ་ངོས་བཟུང་བ། དེའི་ནང་ནས་སྙིང་རྗེ་ཆེན་པོ་ཉིད་གཙོ་བོར་བསྟན་པའོ། །དང་པོ་ལ། ཉན་རང་ཐུབ་དབང་ལས་འཁྲུངས་ཤིང་། ཐུབ་དབང་བྱང་སེམས་ལས་འཁྲུངས་པའི་ཚུལ་དང་། བྱང་སེམས་རང་གི་རྒྱུ་གསུམ་ལས་འཁྲུངས་པར་བསྟན་པའོ། །དང་པོ་ནི། ཉན་ཐོས་དང་། སངས་རྒྱས་འབྲིང་རྣམས་ཆོས་ཅན། ཐུབ་དབང་ལས་སྐྱེས་པ་ཡིན་ཏེ། ཐུབ་པས་གདུལ་བྱ་རང་རང་གི་རིགས་དང་རྗེས་སུ་མཐུན་པའི་ཆོས་གསུངས་པ་ཉམས་སུ་བླངས་པ་ལས་བྱུང་བའི་ཕྱིར། སངས་རྒྱས་འཕགས་པ་ཆོས་ཅན། བྱང་ཆུབ་སེམས་དཔའ་ལས་འཁྲུངས་པ་ཡིན་ཏེ། རང་དང་རྒྱུད་གཅིག་པའི་བྱང་སེམས་ཀྱིས་ཉེར་ལེན་གྱི་རྒྱུ་བྱས། བྱང་སེམས་གཞན་གྱིས་ལྷན་ཅིག་བྱེད་པའི་རྐྱེན་བྱས་པ་ལས་བྱུང་བའི་ཕྱིར། གཉིས་པ་ནི། སྙིང་རྗེའི་སེམས་དང་། མཐའ་གཉིས་སུ་མེད་པའི་དོན་རྟོགས་པའི་བློ་ཤེས་རབ་དང་། ཀུན་རྫོབ་བྱང་ཆུབ་ཀྱི་སེམས་གསུམ་ནི་ཆོས་ཅན། རང་འབྲས་རྒྱལ་སྲས་རྣམས་ཀྱི་རྒྱུ་ཡིན་ཏེ། རང་གི་རིགས་རྒྱུན་ཕྱི་མ་ལ་གནས་པའི་རྒྱལ་སྲས་འཕགས་པ་དེ་ཁྱོད་ལས་འཁྲུངས་པའི་ཕྱིར། འདིར་ཁ་ཅིག རྒྱུ་གསུམ་པོ་དེ་ལམ་མ་ཞུགས་ཀྱི་གནས་སྐབས་ཀྱི་རྗེས་མཐུན་པ་ཙམ་ལ་བྱ་དགོས་ཏེ། བྱང་སེམས་ཀྱི་སྐྱེད་བྱེད་ཀྱི་རྒྱུར་བཤད་པའི་ཕྱིར་ཞེས་གསུང་པ་ནི་མི་འཐད་དེ། འགྲེལ་པ་ལས། དེ་ལ་སྙིང་རྗེ་ནི་འདི་ཉིད་དུ་འཆད་པར་འགྱུར་བའི་རྣམ་པ་དང་རང་གི་ངོ་བོ་ཅན་ནོ། །གཉིས་སུ་མེད་པའི་བློ་ནི། དངོས་པོ་དང་དངོས་པོར་མེད་པ་སོགས་མཐའ་གཉིས་དང་བྲལ་བའི་ཤེས་རབ་བོ། །ཞེས་རྗེས་མཐུན་པ་ཙམ་མ་ཡིན་པར་བཤད་པའི་ཕྱིར་དང་། བྱང་ཆུབ་ཀྱི་སེམས་ཀྱང་མདོ་དྲངས་ནས་མཚན་ཉིད་པ་ཁོ་ནར་བཤད་པའི་ཕྱིར་དང་། རིན་ཆེན་ཕྲེང་བར། དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་པས། །ཕྱོགས་མཐའ་གཏུགས་པའི་སྙིང་རྗེ་དང་། །གཉིས་ལ་མི་བརྟེན་ཡེ་ཤེས་ལགས། །ཞེས་བཤད་པའི་དགོངས་པ་འདིར་འཆད་པ་ཡིན་པར་འགྲེལ་པ་ཉིད་ལས་བཤད་ཅིང་། ལམ་མ་ཞུགས་ཀྱི་སེམས་སྐྱེད་སོགས་ལ། རི་དབང་ལྟར་བརྟན་པ་སོགས་མི་འབྱུང་བའི་ཕྱིར་རོ། །ཡང་རྒྱུ་གསུམ་ཀ་བྱང་སེམས་ལམ་དུ་ཞུགས་མ་ཐག་པའི་སྐྱེད་བྱེད་དུ་འགྲོ་དགོས་པ་ཡང་མ་ཡིན་ཏེ། རྩ་བར་སྙིང་རྗེ་ཁོ་ན་བྱང་སེམས་སྐྱེད་པ་ལ་དང་པོར་གལ་ཆེ་བ་ས་བོན་དང་འདྲ་བར་བཤད་ཅིང་། གཞན་གཉིས་དེར་མ་བཤད་པའི་ཕྱིར་དང་། འགྲེལ་པ་ལས་ཀྱང་བྱང་ཆུབ་ཀྱི་སེམས་དང་། གཉིས་སུ་མེད་པའི་ཡེ་ཤེས་གཉིས་ཀྱི་རྩ་བ་ཡང་སྙིང་རྗེ་ཡིན་པའི་ཕྱིར། ཞེས་རྒྱུ་གསུམ་པོ་དུས་མཉམ་ཁོ་ན་མ་ཡིན་པར་བཤད་པའི་ཕྱིར་རོ། །སྙིང་རྗེ་རྗེས་མཐུན་པ་ཙམ་ལ་འདོད་པ་དང་། ཐ་མ་དང་བར་དུ་གལ་ཆེ་བ་ཡང་འགལ་བ་ཡིན་ནོ། །འདིར་བསྟོད་ཕྱག་གི་ཡུལ་དུ་གྱུར་པའི་སྙིང་རྗེ་དེ་ཡང་རྗེས་མཐུན་པ་ཙམ་དུ་ཧ་ཅང་ཐལ་ཞིང་། དེར་མ་ཟད། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །ཞེས་པས་བསྟན་པའི་རྒྱལ་སྲས་དེ། རྒྱུ་གསུམ་ལས་མ་བྱུང་བར་འགྱུར་ཏེ། དེ་འདྲ་དེའི་རྒྱུར་གྱུར་པའི་རྒྱུ་གསུམ་པོ་མཚན་ཉིད་པ་མེད་པའི་ཕྱིར་རོ། །གཉིས་པ་ནི། ཟླ་བ་གྲགས་པ་བདག་གིས་ཆོས་ཅན། ཐོག་མར་སྙིང་རྗེ་ཆེན་པོ་ལ་བསྟོད་པར་བགྱི་བའི་རྒྱུ་མཚན་ཡོད་དེ། གང་གི་ཕྱིར་ན་བརྩེ་བ་ཉིད་རྒྱལ་བའི་ལོ་ཐོག་ཕུན་ཚོགས་འདིའི་དང་པོར་བསྐྱེད་པ་ལ་ས་བོན་དང་ནི། བར་དུ་སྤེལ་བ་ལ་ཆུ་དང་འདྲ་ཞིང་ཐ་མར་ཡུན་རིང་ལོངས་སྤྱོད་པའི་གནས་ལ་སྨིན་པ་ལྟ་བུར་འདོད་པར་གྱུར་པ་དེའི་ཕྱིར། དེ་ཡང་མདོ་ལས། ཟླ་བ་ཚེས་པ་ལ་ཕྱག་བྱའི། ཉ་བ་ལ་ཕྱག་མི་བྱ་བའི་དཔེས། དེ་བཞིན་གཤེགས་པ་ལ་ཐོག་མར་ཕྱག་མི་བྱེད་པར་བྱང་ཆུབ་སེམས་དཔའ་ལ་ཐོག་མར་ཕྱག་བྱེད་པར་གསུངས་ལ། འདིར་ནི་བྱང་ཆུབ་སེམས་དཔའ་ཡང་གཙོ་བོར་སྙིང་རྗེ་ལས་བྱུང་བའི་ཕྱིར། བྱང་སེམས་ལས་ཀྱང་ཐོག་མར་སྙིང་རྗེ་ཆེན་པོ་ལ་ཕྱག་འཚལ་བ་ཡིན་ནོ། །ཞེས་ཤེས་པར་བྱ་བའི་ཕྱིར་དུ་བདག་གིས་ཐོག་མར་སྙིང་རྗེ་བསྟོད་པར་བགྱི་ཞེས་གསུངས་སོ། །འདིར་ཉིད་ཀྱི་སྒྲས། དཔེ་གསུམ་པོ་སོ་སོ་བར་སོང་བ་ལྟ་བུ་མིན་པར་སྙིང་རྗེ་ཁོ་ན་ཐོག་མཐའ་བར་གསུམ་དུ་གལ་ཆེ་བར་བསྟན་ནོ། །ཞེས་འཆད་པ་ནི་གཞུང་གི་དགོངས་པ་མ་ཡིན་ཏེ། ཉིད་ཀྱི་སྒྲས་ནི། རྒྱུ་གཞན་གཉིས་བྱང་སེམས་ཀྱི་རྒྱུའི་གཙོ་བོ་ཡིན་པར་དོགས་པ་སེལ་བར་དགོངས་པའི་ཕྱིར་ཏེ། འགྲེལ་པ་ལས། སྙིང་རྗེ་གཙོ་བོ་ཉིད་དུ་བསྟན་པར་འདོད་པས། གང་ཕྱིར་བརྩེ་ཉིད་ཅེས་སྦྱར་ནས་གསུངས་པས་སོ། །དེ་ལྟ་མ་ཡིན་ན། ཐོག་མར་རྒྱུ་གཞན་གཉིས་ལའང་བསྟོད་རིགས་པར་འགྱུར་ཏེ། དེ་གཉིས་ཁོ་ན་ཡང་ཁྱེད་ལྟར་ན་ཐོག་མཐའ་བར་གསུམ་དུ་གལ་ཆེ་བར་དོན་གྱི་སྐབས་སུ་འདོད་དགོས་པའི་ཕྱིར་རོ། །གཉིས་པ་ཕྱག་འཚལ་བ་དངོས་ལ། སེམས་ཅན་ལ་དམིགས་པའི་སྙིང་རྗེ། དམིགས་པའི་སྒོ་ནས་ངོས་བཟུང་སྟེ་ཕྱག་འཚལ་བ་དང་། སྙིང་རྗེ་ཕྱི་མ་གཉིས་དམིགས་རྣམ་གཉིས་ཀའི་སྒོ་ནས་ངོས་བཟུང་སྟེ་ཕྱག་འཚལ་བའོ། །དང་པོ་ནི། དཔལ་ལྡན་ཟླ་བ་གྲགས་པ་ཆོས་ཅན། སེམས་ཅན་ལ་དམིགས་པའི་སྙིང་རྗེ་ལ་ཕྱག་འཚལ་བ་ཡིན་ཏེ། དང་པོར་ཕུང་པོ་ལ་དམིགས་ཏེ་ངའོ་ཞེས་བདག་ཏུ་ཞེན་པར་གྱུར་ཅིང་། དེའི་འོག་ཏུ་བདག་གི་བའི་དངོས་པོ་ལ་དམིགས་ནས་འདི་ནི་བདག་གིའོ་ཞེས་ཆགས་པ་བསྐྱེད་པས་ལས་བསགས་ནས་ཟོ་ཆུན་གྱི་འཁྲུལ་འཁོར་འཕྱན་པ་ལྟར། རང་དབང་མེད་པར་འཁོར་བའི་འགྲོ་བ་ལ་དམིགས་ནས་སྙིང་རྗེ་བར་གྱུར་པ་གང་ཡིན་པ་དེ་ལ་འདུད་པའི་ཕྱིར། འདིར་བདག་ལ་ཞེས་པ་བདག་ཏུ་ཞེས་པའི་དོན་ཡིན་གྱི། དམིགས་པར་སྟོན་པ་མ་ཡིན་ཏེ། འགྲེལ་པར་བདག་ཡོད་དོ་སྙམ་དུ་ཉེ་བར་བརྟགས་ནས་འདི་ཉིད་དུ་བདེན་པར་མངོན་པར་ཞེན་ཅིང་། ཞེས་གསུངས་པས་སོ། །དངོས་ལ་ཞེས་པས་ནི། བདག་གི་བའི་དམིགས་པ་སྟོན་པ་ཡིན་ཏེ། འགྲེལ་བར། འདི་ནི་བདག་གིའོ་སྙམ་དུ་ངར་འཛིན་པའི་ཡུལ་ལས་གཞན་པའི་དངོས་པོའི་རྣམ་པ་མ་ལུས་པ་ལ་མངོན་པར་ཞེན་པ་ཡིན་ནོ། །ཞེས་གསུངས་པས་སོ། །གཉིས་པ་ནི། དཔལ་ལྡན་ཟླ་བ་གྲགས་པ་ཆོས་ཅན། ཆོས་ལ་དམིགས་པའི་སྙིང་རྗེ་ལ་ཕྱག་འཚལ་བ་ཡིན་ཏེ། རླུང་གིས་ཅུང་ཟད་གཡོ་བའི་ཆུའི་ནང་གི་ཟླ་བའི་གཟུགས་བརྙན་གཡོ་བར་རྒན་པོ་འགའ་ཞིག་གིས་མངོན་སུམ་གྱིས་མཐོང་བ་ལྟར། ཚུལ་མིན་ཡིད་བྱེད་ཀྱི་རྣམ་པར་རྟོག་པའི་རླུང་གིས་བསྐྱོད་པའི་འཇིག་ཚོགས་ལ་བལྟ་བའི་རྒྱ་མཚོར་ལས་ཀྱི་གཟུགས་བརྙན་དུ་གྱུར་པའི་འགྲོ་བ་རྣམས་གཡོ་བ་སྟེ། མི་རྟག་པར་མཐོང་བའི་འགྲོ་བ་ལ་སྙིང་རྗེར་གྱུར་པ་གང་ཡིན་པ་དེ་ལ་འདུད་པའི་ཕྱིར། དེ་ཆོས་ཅན། དམིགས་པ་མེད་པའི་སྙིང་རྗེ་ལ་ཕྱག་འཚལ་བ་ཡིན་ཏེ། རླུང་གིས་ཅུང་ཟད་གཡོ་བའི་ཆུ་ནང་གི་ཟླ་གཟུགས། རྒན་པོ་འགའ་ཞིག་གིས་ཟླ་བའི་རང་བཞིན་གྱིས་སྟོང་པར་མངོན་སུམ་གྱིས་མཐོང་བ་ལྟར། ཚུལ་མིན་ཡིད་བྱེད་ཀྱི་རྣམ་པར་རྟོག་པའི་རླུང་གིས་བསྐྱོད་པའི་འཇིག་ཚོགས་ལ་བལྟ་བའི་རྒྱ་མཚོར། རང་རང་གི་ལས་ཀྱི་གཟུགས་བརྙན་དུ་གྱུར་པའི་འགྲོ་བ་རྣམས་རང་བཞིན་ཉིད་ཀྱིས་སྟོང་པར་མཐོང་བའི་འགྲོ་བ་ལ་སྙིང་རྗེར་གྱུར་པ་གང་ཡིན་པ་དེ་ལ་འདུད་པའི་ཕྱིར། འདིར་སྙིང་རྗེ་གསུམ་ཀས་དམིགས་པ་སེམས་ཅན་ཙམ་ལ་དམིགས་པར་ཁྱད་པར་མེད་ཀྱང་སྙིང་རྗེ་དང་པོ་ནི། སྡུག་བསྔལ་དང་བྲལ་བར་འདོད་པའི་རྣམ་པ་ཅན་ཙམ་ཡིན་ལ། སྙིང་རྗེ་གཉིས་པ་ནི། དེའི་སྟེང་དུ་སེམས་ཅན་མི་རྟག་པར་མཐོང་བའི་རྣམ་པ་ཅན་དང་། སྙིང་རྗེ་གསུམ་པ་ནི། དེའི་སྟེང་དུ་དམིགས་ཡུལ་སེམས་ཅན་དང་བསལ་བྱ་སྡུག་བསྔལ་གཉིས་ཀ་རང་བཞིན་གྱིས་སྟོང་པར་མཐོང་བའི་རྣམ་པ་ཅན་ནོ། །འོ་ན་སྙིང་རྗེ་གསུམ་གྱི་ཁྱད་པར་རྣམ་པས་འབྱེད་པར་འགྱུར་ལ། དེ་ལྟ་ན་འགྲེལ་པར་དམིགས་པས་འབྱེད་པར་བཤད་པ་དང་འགལ་ལོ་ཞེ་ན། ཉེས་པ་མེད་དེ། གཡོ